Evaluering af den økonomiske overgangsordning på 
specialundervisningsområdet 
Sagsfremstilling 
85.                 Evaluering af den økonomiske overgangsordning på 
specialundervisningsområdet - Åbent 
  
  
SAGENS INDHOLD 
Da Byrådet vedtog ”Udviklingsplan for specialundervisningsområdet” 29. januar 2013 blev det besluttet at etablere 
en økonomisk overgangsordning de to første skoleår. Det betød, at den økonomiske tildelingsmodel i 
udviklingsplanen først har fuld effekt fra skoleåret 2015/16. 
  
Byrådet besluttede samtidig, at overgangsordningen evalueres i maj 2015. Børn og Skole fremsender i denne sag 
evalueringen til behandling i Børne- og Skoleudvalget. Formålet med evalueringen er at vurdere behovet for justering 
og/eller forlængelse af overgangsordningen. 
  
Den økonomiske tildelingsmodel betyder, at der i skoleåret 2015/16 overføres 54,6 mio. kr. til skolerne fra 
specialundervisningsbudgettet. Heraf forventes 36 mio. kr. anvendt til takstbetaling. Taksten er i skoleåret 2015/16 
på 152.363 kr. pr. specialundervisningselev. Det resterende beløb på 18,6 mio. kr. anvendes til inklusion.  
  
Overgangsordningen blev i første omgang etableret for at kompensere de fem skoler, som i forhold til deres 
størrelse henviste flest elever til specialundervisning i skoleåret 2013/14. For disse skoler betød takstbetalingen, at 
de havde færre midler til inklusion pr. elev end gennemsnittet for alle skoler. Overgangsordningen gav de fem skoler 
mulighed for i løbet af en toårig periode at ændre på forholdet mellem antallet af elever, der skal betales takst for og 
antallet af elever, som inkluderes i almenundervisningen.  
  
I overgangsordningen blev de skoler, der henviser flere elever til specialundervisning end gennemsnittet, delvist 
kompenseret for dette i fordelingen af de 54,6 mio. kr. fra specialundervisningsbudgettet. De skoler, som henviser 
færre elever til specialundervisning end gennemsnittet, får tilsvarende mindre. Overgangsordningen er således en 
omfordeling indenfor budgettet. 
  
Børn og Skole har udarbejdet en evaluering af overgangsordningen. Evalueringen er vedlagt. 
  
 
Byråd 
24. juni 2015 
Sagsnr. 710-2011-
81711 
Dok.nr. 710-2015-
162570 
Sagsbehandler 
DPCHAN 
  
Tidl. politisk behandling 
BY, 29.01.13, pkt. 11 
Forventet sagsgang 
BS-U 
Lovgrundlag 
Folkeskoleloven, Bekendtgørelse om 
folkeskolens specialundervisning og anden 
specialpædagogisk bistand 
VURDERING 
I evalueringen vurderes det, at overgangsordningen bør ophøre med udgangen af skoleåret 2014/15, som forudsat i 
udviklingsplanen for specialundervisningsområdet. Hvis overgangsordningen forlænges, betyder det, at fordelingen 
til skolerne fra specialundervisningsbudgettet skal justeres. Det skyldes, at skolerne allerede ved visitationen i april 
2015 har fået udmeldt ressourcer for skoleåret 2015/16. 
  
I tre ud af de fem skoler, der henviste forholdsvis flest elever til specialundervisning i skoleåret 2013/14, har skolerne 
i løbet af de to skoleår, hvor overgangsordningen har virket, nedbragt henvisningerne til omkring det kommunale 
gennemsnit. To af skolerne ligger stadig over gennemsnittet og skal derfor fortsat have fokus på at styrke 
inklusionsindsatsen. Overgangsordningen vurderes ikke at være nødvendig som fortsat støtte til denne proces. 
  
Evalueringen viser også, at der i det andet år af overgangsordningen er andre skoler end de oprindelige fem skoler, 
som er blevet kompenseret gennem overgangsordningen.  
  
Det blev ikke i forbindelse med vedtagelsen af udviklingsplanen undersøgt, om der er grundlæggende 
socioøkonomiske forskelle mellem skoledistrikterne. Børn og Skole foreslår, at der i budgetprocessen afsættes 
midler til udarbejdelse af en analyse af socioøkonomiske forskelle mellem skoledistrikterne i [adresse]. 
På baggrund af analysen kan Byrådet beslutte, om eventuelle forskelle skal danne grundlag for ændringer i 
tildelingsmodellen på specialundervisningsområdet. 
  
ØKONOMI 
Overgangsordningen har ingen samlet økonomisk effekt, da den er en omfordeling mellem skolerne af overførslen 
fra specialundervisningsbudgettet. 
  
INDSTILLING 
Direktøren for Børn og Skole indstiller til Børne- og Skoleudvalget: 
  
1. At overgangsordningen, som forudsat i ”Udviklingsplanen for specialundervisningsområdet” ophører med 
udgangen af skoleåret 2014/15. 
  
BESLUTNING 
  
Børne- og Skoleudvalget, 4. juni 2015: 
Fraværende: Kirsten Skov 
  
Godkendt. 
  
For stemte Kirsten Hermansen (A), Alma Mikkelsen (A) og Jano Friis (A). 
Imod stemte Frans Hansen (V). Venstre stemmer imod indstillingen, da Venstre ønsker en forlængelse af 
overgangsordningen (50 %), der på dette område skal minimere den økonomiske skævvridning skolerne imellem. 
  
Frans Hansen (V) ønsker at gøre brug af § 23 i Lov om kommunernes styrelse og standse udførelsen af 
beslutningen, da Frans Hansen (V) ønsker sagen indbragt til afgørelse i Byrådet 24. juni 2015. 
  
Økonomiudvalget, 16. juni 2015: 
Fraværende: James Henriksen 
  
Fremsendes uden indstilling. 
  
Bilag 
  
Evaluering af den økonomiske overgangsordning 
på specialundervisningsområdet 
710-2015-125109 
  
  
  
Byråd, 24. juni 2015: 
Fraværende: Kirsten Skov 
  
Indstillingen fra direktøren for Børn og Skole blev godkendt med den tilføjelse, at Børn og Skole tager initiativ 
til, at der udarbejdes en analyse af de socioøkonomiske forskelle på skoledistrikterne. Analysen udføres af 
KORA - Det Nationale Institut for Kommuners og Regioners Analyse og Forskning. Analysen forelægges for 
byrådet i december måned 2015 sammen med anbefalinger af eventuelle ændringer i 
ressourcetildelingsmodellen. Udgifterne til analysen holdes indenfor special-undervisningsbudgettet. 
